L'Ajuntament de Bétera fomenta el turisme adaptat, inclusiu i accessible
02 de octubre de 2020

• Des d'aquest diumenge tornen les visites guiades a les rutes arqueològiques de Bétera que enguany comptaran amb una cadira eruga adaptada que permetrà realitzar les visites a persones amb mobilitat reduïda.

• Hui s'ha presentat la cadira adaptada a totes les associacions de diversitat funcional del municipi perquè coneguen els seus avantatges i gaudisquen d'un turisme accessible a Bétera

Casa Nebot ha acollit hui la presentació d'una cadira eruga adaptada que suposarà l'accés de les persones amb diversitat funcional a diferents punts d'interés turístic, patrimonial, natural i històric de Bétera.

A la presentació han acudit l'Alcaldessa de Bétera, Elia Verdevío, la regidora de Drets Socials, María Segura, l'equip humà de la regidoria així com també representants i membres de les Associacions i Centres de Bétera com ara l'Associació de Bétera de Diversitat Funcional i el Centre d'Educació Especial AVAPACE Verge d'Agost, els qui han conegut de primera mà els avantatges i beneficis d'aquesta cadira que permetrà que els veïns i veïnes amb mobilitat reduïda i/o diversitat funcional puguen gaudir dels paratges naturals i històrics del municipi.

Durant la presentació la regidora de Drets Socials, María Segura, ha destacat “treballem per a les persones, perquè totes gaudisquen plenament del seu temps d'oci en condicions d'igualtat”.

D'aquesta manera, l'Ajuntament de Bétera continua apostant pel turisme amb les seues visites guiades a les rutes arqueològiques a l'Horta Vella, Alqueria i Torre Bofilla que es reprenen novament des d'aquest diumenge 4 d'octubre de 2020 i fins al primer diumenge de juny de 2021 i que enguany com a novetat incorporen aquesta cadira eruga adaptada que permet fomentar el turisme inclusiu i accessible.

La tracció eruga d'aquesta cadira OnTrack la converteix en “tot terreny” i fa que siguen exclusives per a exteriors perquè poden superar obstacles i a més són ideals per a accedir a aquells llocs amb sòls irregulars.

Les Associacions han valorat positivament la iniciativa que començarà aquest diumenge. Membres de l'Associació de Bétera per la Diversitat Funcional ABDIF com la seua Presidenta Inmaculada Cavero, han assenyalat “és una iniciativa molt inclusiva perquè pot acompanyar tota la família, es poden realitzar les excursions a l'aire lliure i permet conéixer Bétera”. Mentre que Sonia Fanjúl, en representació del Centre d'Educació Especial AVAPACE Verge d'Agost ha comentat “la cadira eruga al costat del projecte que ha presentat l'Ajuntament de Bétera és una idea estupenda perquè és una oportunitat més per a les persones amb diversitat funcional, per a afavorir la seua qualitat de vida i així poder reivindicar els seus drets entre ells el gaudir del seu temps lliure i d'oci”.

Durant la presentació, l'empresa Turisme Adaptat V3, ha explicat que “aquesta cadira permet a una persona amb mobilitat reduïda exercir la seua mobilitat amb total autonomia, ampliant així els seus límits d'accessibilitat i possibilitant el desplaçament per llocs impensables per a una cadira convencional”.

Les visites que comptaran amb aquesta cadira tot terreny seran, a més de les organitzades per l'àrea de Turisme als jaciments arqueològics de l'Horta Vella, Alqueria i Torre Bofilla, a la Serra Calderona per a conéixer in situ el paratge natural i gaudir del medi ambient a l'aire lliure.

“L'accessibilitat és un valor afegit per al nostre turisme que converteix a Bétera en un municipi de referència. Un municipi que es preocupa pels seus veïns i veïnes i que aposta per fer accessible el que no ho és”, ha assenyalat l'Alcaldessa, Elia Verdevio.

Des de hui a Bétera les persones amb mobilitat reduïda i/o diversitat funcional poden gaudir dels paratges naturals i dels seus jaciments arqueològics gràcies a aquesta cadira eruga adaptada que possibilita el desplaçament per terrenys irregulars del municipi.

Informació Visites

• Jaciments Arqueològics de Bétera

https://www.beteraturisme.com/es/herencia-del-pasado/

• Serra Calderona

Més informació en breu.